Guvernul a aprobat în ședința de joi o OUG ce introduce noi obligații pentru companiile ce angajează lucrători din state terțe, în contextul modificărilor necesare pentru a preveni migrația ilegală după aderarea la Schengen cu aeroporturile și porturile (de la 1 aprilie).
"Aplicarea integrală a acquis-ului Schengen de către România implică necesitatea sporirii măsurilor de asigurare a ordinii și siguranței publice în special raportat la contingentul de lucrători nouadmiși pe piața forței de muncă de 100.000 de lucrători străini", se menționează în Expunerea de motive a OUG.
Astfel, actul normativ prevede și următoarele măsuri privind controlul migrației ilegale în contextul contingentului de lucrători străini, cu obligații pentru angajatori:
- Este prevăzut termenul de maxim 15 zile lucrătoare pentru încheierea contractului individual de muncă, de la intrarea străinilor în România sau, după caz, de la obținerea noului aviz de angajare, în cazul vizei de lungă ședere pentru angajare în muncă.
- Angajatorii care nu încheie contractele individuale de muncă în termenul de 15 zile vor fi sancționați cu amendă de la 5.000 la 10.000 lei;
- Angajatorului i se impune condiția să desfășoare efectiv activitate, de minimum 1 an, în domeniul de activitate pentru care solicită avizul de angajare.
Obligațiile noi ale Poliției, referitor la mucnitorii din state terțe:
- Inspectoratul General pentru Imigrări atribuie un cod numeric personal, la momentul eliberării avizelor de angajare/detașare;
- Se instituie posibilitatea anunțării prezenței străinului intrat legal pe teritoriul României, inclusiv prin intermediul unei aplicații informatice dezvoltate de Inspectoratul General pentru Imigrări.
Alte măsuri stabilite în perspectiva intrării în Schengen aerian și maritim:
- Poliția de frontieră va efectua controale nesistematice, aleatorii, cu privire la îndeplinirea condițiilor legale în cazul cetățenilor români minori care ies din țară către state Schengen, având în atenție interesul superior al copilului și protejarea copiilor de riscul de a deveni victime ale traficului de persoane. (În varianta inițială, proiectul prevedea obligativitatea unei adeverințe eliberate de Poliția de Frontieră în spații amenajate special pe aeroporturi)
- Companiile de transport aerian, naval sau terestru pot să solicite polițiștilor de frontieră escortarea în țară terță, țara de origine sau o țară de tranzit a străinilor care nu posedă documente valabile, sau prezintă documente false/falsificate, în cazul în care nu pot asigura prin forțe proprii îndepărtarea acestora. Costurile legate de escortare vor fi suportate de compania de transport solicitantă.
- Se instituie mecanismul privind reintroducerea controalelor la frontierele interne, în situațiile expres și limitativ prevăzute de Codul Frontierelor Schengen. Măsurile aferente se stabilesc prin hotărâre a Guvernului.
- Se abrogă prevederile adoptate în anul 2010 referitoare la măsuri organizatorice la nivelul Poliției de Frontieră Române, în scopul păstrării actualei modalități de organizare a structurii.
- Se actualizează dispozițiile conținute de legislația privind regimul străinilor în România, în materie de acordare/prelungire a valabilității vizelor, în acord cu Decizia (UE) 2024/210.
- Se actualizează definiția "șederii ilegale", în acord cu dispozițiile Codului frontierelor Schengen.
****